‘Polisiebeamptes’ beroof Vrystaat-poskantoorFoto: SAPD/Facebook Drie gewapende verdagtes, met polisiemaskers, het Donderdag personeellede by die poskantoor in Wesselsbron in die Vrystaat beroof. ŉ Wit Toyota Camry, met ŉ Botswana-nommerplaat, het van die toneel weggejaag. “Die bestuurder van die poskantoor was omstreeks 07:45 saam met twee werknemers en ŉ veiligheidswag in die poskantoor toe hulle oorval is,” sê kapt. Stephen Thakeng, woordvoerder van die polisie. “Hulle is met vuurwapens gedreig om na die agterste kantoor te stap. Hulle is vasgebind. Die bestuurder is gedwing om die kluis oop te maak en die rowers het ŉ onbekende bedrag kontant gebuit.” ŉ Saak van gewapende roof is aanhangig gemaak. Enigiemand met verdere inligting word versoek om kapt. Tieho Flyman te kontak by 082 536 2683.